**TÁJÉKOZTATÓ**

 **borszőlő-fajta termesztési alkalmasság vizsgálat lefolytatásáról**

Árutermő borszőlőültetvény telepítéséhez osztályba sorolt szőlőfajta használható fel. Szőlőfajta osztályba sorolásához - a Nébih engedélyével - el kell végezni a szőlőfajta termesztési alkalmassági vizsgálatát. Az Agrárminisztérium, mint növénytermesztési hatóság dönt a szőlőfajta osztályba sorolásáról a termesztési alkalmassági vizsgálat miniszteri rendeletben meghatározott eredményei alapján. Az osztályba sorolt, borkészítésre alkalmas szőlőfajtákról az Agrárminisztérium nyilvántartást vezet, amelyet a kormányrendeletben meghatározottak szerint közzé tesz a Minisztérium hivatalos lapjában és honlapján. Az osztályba sorolt szőlőfajták listája az alábbi címen érhető el:

<https://boraszat.kormany.hu/download/f/2d/c2000/Borsz%C5%91l%C5%91fajt%C3%A1k%20oszt%C3%A1lyba%20sorol%C3%A1sa%2020210809.pdf>

A fajták szinonima neveinek elérhetősége: <https://boraszat.kormany.hu/download/e/2d/c2000/Az%20egyes%20fajt%C3%A1k%20szinonim%20elnevez%C3%A9sei%2020210809.pdf>

Ha a vizsgálatba vont szőlőfajtát osztályba sorolják, a kísérleti célú ültetvény továbbművelhető, a terméséből készített borászati termék közfogyasztásra forgalomba hozható az osztályba sorolt szőlőfajtára vonatkozó szabályoknak megfelelően.

A termesztési alkalmassági vizsgálat engedélye (a továbbiakban: vizsgálati engedély) iránti kérelmet elektronikus ügyintézésre köteles ügyfél, valamint az elektronikus ügyintézést önkéntesen vállaló ügyfél esetében elektronikus úton (cégkapun, ügyfélkapun keresztül) kell benyújtani a Nébih részére. A kérelem benyújtására az érintett földterület tulajdonosa(i) jogosult(ak), aki(k) személyesen vagy meghatalmazott útján járhat(nak) el. Természetes személy ügyfélnek a papír alapú ügyintézés esetén a kérelmet a Nemzeti Élelmiszerlánc-biztonsági Hivatal Mezőgazdasági Genetikai Erőforrások Igazgatóságához a 1024 Budapest, Keleti Károly u. 24. (Postafiók: 1537 Budapest Pf.: 407) címre kell küldeni.

A NÉBIH a vizsgálati engedélyben a termesztési alkalmassági vizsgálatba vont szőlőfajta nevének az abból készült, közfogyasztásra történő forgalomba hozatalra szánt borászati terméken való feltüntetését akkor engedélyezi, ha a szőlőfajta

a) engedélyezettként regisztrált az Európai Unió valamely tagállamában,

b) neve részben sem azonos egy már osztályba sorolt szőlőfajta nevével, és

c) neve sem részben, sem egészben nem tartalmaz földrajzi árujelzőt.

A termesztési alkalmasság vizsgálati eljárás iránti kérelem űrlap a NÉBIH honlapján az alábbi címen érhető el: [**https://portal.nebih.gov.hu/ugyintezes/noveny/nyomtatvanyok**](https://portal.nebih.gov.hu/ugyintezes/noveny/nyomtatvanyok)

A vizsgálati engedély egy példányát a NÉBIH megküldi a telepítés helye szerint illetékes hegybírónak. A hegybíró a gazdasági aktában „Kísérleti célú ültetvény” megnevezéssel tartja nyilván a termesztési alkalmassági vizsgálat céljából telepített szőlőültetvényt. Kísérleti célú ültetvény az árutermő szőlőültetvénnyel azonos módon a hegybíró engedélyével telepíthető vagy telepíthető újra.

A termesztési alkalmassági vizsgálatot a vizsgálati engedély kiadásától számított 10 éven belül le kell folytatni. Ez az időtartam a vizsgálati engedély jogosultjának kérelmére, az abban megjelölt időtartamra, egy alkalommal, legfeljebb 5 évvel a NÉBIH meghosszabbítja, ha az engedély megadásának feltételei továbbra is fennállnak.

A termesztési alkalmassági vizsgálat eredményéről a vizsgálati engedély jogosultjának minden borpiaci év végéig adatot kell szolgáltatnia a NÉBIH részére.

A NÉBIH a szőlőfajta osztályba sorolására vonatkozó javaslatot 5 egymást követő termőév eredményeinek rendelkezésre állása esetén készíti el. A NÉBIH az adott évben elkészült, osztályba sorolásra vonatkozó javaslatokat december 31-ig küldi meg az agrárpolitikáért felelős miniszternek.

A miniszter a NÉBIH javaslata alapján

a) a borkészítésre alkalmas szőlőfajtákat osztályba sorolja, és

b) dönt a borkészítésre nem alkalmas szőlőfajták osztályba sorolásának megszüntetéséről.

A NÉBIH a vizsgálati engedélyek nyilvántartásából törli a vizsgálati engedélyt, és arról értesíti a hegybírót, ha

a) a termesztési alkalmassági vizsgálat eredményei alapján a vizsgálatba vont szőlőfajta nem sorolható osztályba,

b) az adatszolgáltatást a kötelezett felszólítás ellenére elmulasztja.

A termesztési alkalmassági vizsgálatot az AM rendelet 4. mellékletben meghatározott szempontok alapján kell elvégezni.

A vizsgálatba vont szőlőfajtából készített borászati termékből az 5. mellékletben meghatározott analitikai vizsgálatok és érzékszervi vizsgálatok céljából 6 darab 0,75 liter űrtartalmú palackban mintát kell a NÉBIH részére szolgáltatni a szüret időpontja szerinti borpiaci év végéig.

Az 5. mellékletben meghatározott érzékszervi vizsgálatot az Országos Borszakértő Bizottság (a továbbiakban: OBB) végzi, amely a vizsgált mintáról szakvéleményt ad.

A kísérleti célú ültetvény terméséről a kísérleti engedély jogosultjának szüreti bejegyzést kell készíteni, feltüntetve a „Kísérleti célú ültetvényről származó termés” jellegét.

A kísérleti célú ültetvény terméséből készített borászati termék nem hozható közfogyasztásra forgalomba, ha a NÉBIH a vizsgálati engedélyek nyilvántartásából arra figyelemmel törli a vizsgálati engedélyt, hogy

a) a termesztési alkalmassági vizsgálat eredményei alapján a vizsgálatba vont szőlőfajta nem sorolható osztályba, vagy

b) a vizsgálati engedélyt visszavonta.

A kísérleti célú ültetvényt a vizsgálati engedély törlésének napját követő 5. borpiaci év végéig ki kell vágni.

Az állami elismerésre történő bejelentés céljából fajtavizsgálat alatt álló szőlőfajta terméséből készített borászati termék, valamint a kísérleti célú ültetvény terméséből készített borászati termék a termesztési alkalmassági vizsgálat ideje alatt közfogyasztásra forgalomba hozható.

Vonatkozó jogszabályok:

- a szőlészetről és borászatról szóló 2020. évi CLXIII. törvény

- a szőlő-bor ágazatban folytatott hatósági eljárásokról és teljesítendő adatszolgáltatási kötelezettségekről szóló 435/2021. (VII. 16.) Korm. rendelet

- a szőlő- és bortermelés részletes szabályairól szóló 26/2021. (VII. 29.) AM rendelet

- az általános közigazgatási rendtartásról szóló 2016. évi CL. törvény.

Amennyiben az üggyel, az eljárással kapcsolatban további kérdésük van, munkatársainkat az alábbi elérhetőségeken kereshetik:

NÉBIH - +36 1 336 9160